Material informativ
către desfășurarea  Zilei Mondiale de prevenire a înecului – 25 iulie 2026 cu tema „Să ne unim pentru a schimba situația”
În fiecare an, la 25 iulie, comunitatea internațională marchează Ziua Mondială de prevenire a înecului, instituită prin rezoluția Adunării Generale a Organizației Națiunilor Unite. Evenimentul urmărește să crească gradul de conștientizare privind impactul înecului asupra sănătății publice și să promoveze măsuri eficiente pentru prevenirea acestuia.
Tema campaniei din anul 2026 – „Să ne unim pentru a schimba situația”, evidențiază faptul că prevenirea înecului necesită implicarea tuturor sectoarelor societății. Strategia globală pentru prevenirea înecului, elaborată de Organizația Mondială a Sănătății (OMS), stabilește obiectivul reducerii cu 35% a mortalității prin înec până în anul 2035, prin dezvoltarea unor politici publice eficiente, consolidarea capacităților instituționale și implicarea activă a comunităților.
Înecul – o problemă importantă de sănătate publică
Înecul reprezintă una dintre principalele cauze de deces accidental la nivel mondial și produce anual peste 300 000 de decese, echivalentul a aproximativ 30 de persoane în fiecare oră. În spatele acestor cifre se află tragedii umane și familiale care, în majoritatea cazurilor, ar fi putut fi prevenite.
Copiii și tinerii suportă cea mai mare povară. Aproape un sfert dintre victime sunt copii cu vârsta sub 5 ani, iar peste jumătate dintre toate decesele prin înec se înregistrează în rândul persoanelor cu vârsta sub 30 de ani. La nivel mondial, înecul se numără printre principalele cauze de deces în rândul copiilor cu vârsta între 5 și 14 ani.
Peste 90% dintre decesele prin înec au loc în țările cu venituri mici și medii, unde accesul la măsuri de protecție, infrastructură sigură și educație privind siguranța în apă este limitat. Cele mai frecvente locuri unde se produc înecurile sunt râurile, lacurile, iazurile, fântânile, canalele de irigație și alte acumulări naturale sau artificiale de apă.
În Regiunea Europeană a OMS, aproximativ 20 000 de persoane își pierd anual viața prin înec. Un factor agravant important este consumul de alcool, care este asociat cu aproximativ un sfert dintre decesele prin înec din regiune.
Situația în Republica Moldova
Și în Republica Moldova înecul continuă să reprezinte o problemă de sănătate publică, în special în perioada estivală, când crește frecvența activităților recreative desfășurate în apropierea apei.
Conform datelor statistice, în anul 2025, mortalitatea prin înec accidental a constituit 2,0 cazuri la 100 000 populație, comparativ cu 2,8 cazuri la 100 000 populație în anul precedent. În rândul copiilor cu vârsta de 0–17 ani, mortalitatea prin înec accidental s-a menținut la 0,1 cazuri la 10 000 copii, atât în anul 2024, cât și în anul 2025.
Doar în primele șase luni ale anului 2026 (până la 25 iunie) - 27 persoane și-au pierdut viața prin înec, inclusiv 5 copii, potrivit datelor Inspectoratului General pentru Situații de Urgență potrivit datelor Inspectoratului General pentru Situații de Urgență. 
Aceste date evidențiază faptul că înecul continuă să reprezinte o problemă importantă de sănătate publică și subliniază necesitatea intensificării măsurilor de prevenire, în special în perioada sezonului estival, când riscul producerii acestor tragedii crește.
Cine este expus riscului?
Riscul de înec este influențat de interacțiunea dintre caracteristicile persoanei, mediul în care aceasta se află și contextul expunerii la apă. Cele mai vulnerabile categorii de persoane sunt:
· copiii mici, care pot ajunge în apă în doar câteva secunde și necesită supraveghere permanentă;
· copiii și adolescenții care nu au deprinderi de înot și nu cunosc regulile de siguranță;
· bărbații, la care mortalitatea prin înec este de peste două ori mai mare decât la femei, ca urmare a unei expuneri mai frecvente și a comportamentelor riscante;
· persoanele care consumă alcool înainte de înot sau de utilizarea ambarcațiunilor;
· pescarii și alte persoane care desfășoară activități profesionale pe apă;
· persoanele care utilizează transportul naval fără echipamente individuale de protecție.
În ultimii ani, schimbările climatice au devenit un factor suplimentar de risc. Valurile de căldură determină un număr mai mare de persoane să frecventeze locurile de scăldat, iar fenomenele meteorologice extreme cresc riscul de inundații, situații în care înecul reprezintă aproximativ 75% dintre decesele asociate acestor dezastre.
Înecul poate fi prevenit
Prevenirea înecului este una dintre cele mai eficiente investiții în sănătatea publică. Analizele OMS demonstrează că extinderea programelor de supraveghere a copiilor de vârstă preșcolară și instruirea copiilor în deprinderi de bază de înot ar putea preveni aproximativ 774 000 de decese prin înec până în anul 2050 și peste 178 000 de cazuri de înec non-fatal soldate cu dizabilități severe. Beneficiile economice estimate sunt de aproximativ nouă ori mai mari decât costurile implementării acestor intervenții.
În același timp, prevenirea înecului contribuie la atingerea mai multor Obiective de Dezvoltare Durabilă, inclusiv reducerea mortalității infantile, promovarea sănătății, consolidarea rezilienței comunităților și adaptarea la schimbările climatice.
OMS subliniază că majoritatea deceselor prin înec pot fi prevenite prin aplicarea unor intervenții simple, eficiente și bazate pe dovezi. Printre cele mai importante măsuri se numără:
· supravegherea permanentă a copiilor în apropierea apei;
· dezvoltarea programelor de educație privind siguranța în apă și deprinderile de bază de înot;
· utilizarea vestelor de salvare în timpul deplasărilor cu ambarcațiuni;
· evitarea consumului de alcool înainte și în timpul activităților desfășurate pe apă;
· amenajarea și întreținerea locurilor autorizate pentru scăldat;
· instalarea gardurilor și a altor bariere de protecție în jurul piscinelor și bazinelor;
· instruirea populației în acordarea primului ajutor și resuscitarea cardio-respiratorie;
· dezvoltarea sistemelor de avertizare și informare în cazul fenomenelor hidrometeorologice periculoase;
· consolidarea colaborării dintre autoritățile din domeniul sănătății, protecției civile, educației și administrației publice locale.
Rolul autorităților și al comunităților
Reducerea numărului de înecuri necesită o abordare multisectorială. Autoritățile din domeniul sănătății publice, protecției civile, educației, administrației publice locale și organizațiile societății civile trebuie să colaboreze pentru promovarea comportamentelor sigure și implementarea măsurilor de prevenire.
Centrele de Sănătate Publică au un rol important în desfășurarea activităților de informare și educație pentru sănătate, în special înainte și în timpul sezonului estival, prin promovarea regulilor de siguranță în apropierea apei, informarea părinților privind supravegherea copiilor și susținerea inițiativelor comunitare orientate spre reducerea riscului de înec.
Mesaj-cheie
Înecul nu este un accident inevitabil. În majoritatea cazurilor, acesta poate fi prevenit prin educație, responsabilitate și măsuri simple de protecție. Fiecare persoană, familie, comunitate și instituție are un rol în prevenirea acestor tragedii.
În această zi- să ne unim pentru a schimba situația și să contribuim împreună la protejarea vieții și sănătății populației!
[bookmark: _GoBack]Ex. V.Prisacari
2

